26.		Návrh na zrušenie rozsudku pre zmeškanie
			(§ 277 ods. 2 Civilného sporového poriadku)
						Okresnému súdu Žiar nad Hronom
V Žiari nad Hronom, dňa 7. septembra 2022			k sp. zn. 1Cb/100/2022
Vec:		Návrh na zrušenie rozsudku pre zmeškanie vydaného Okresným súdom Žiar nad Hronom,
číslo konania 1Cb/100/2022-38 dňa 27. augusta 2022
V spore žalobcu Firma, s.r.o., Horná 5, Žiar nad Hronom, IČO: 12 345 678 proti žalovanému Imrichovi Nešťastnému, nar. 3. 5. 1976, trvale bytom Sedmokráskova 2, Žiar nad Hronom o zaplatenie 1 000 € s príslušenstvom mi dňa 6. septembra 2022 bol doručený rozsudok pre zmeškanie vydaný Okresným súdom Žiar nad Hronom, číslo konania 1Cb/100/2022-38 dňa 27. augusta 2022, ktorým ma súd zaviazal zaplatiť žalobcovi sumu 1 000 € spolu s úrokom z omeškania vo výške 5 % ročne zo sumy 1 000 € odo dňa 1. 8. 2021 až do zaplatenia a zároveň rozhodol, že žalobca má nárok na plnú náhradu trov konania. 
V odôvodnení rozsudku súd uviedol, že z dôvodu, že som sa nedostavil na pojednávanie vo veci, ktoré bolo vytýčené na deň 27. augusta 2022, hoci som bol naň riadne a včas predvolaný a v predvolaní na pojednávanie poučený o následku nedostavenia sa vrátane možnosti vydania rozsudku pre zmeškanie a neospravedlnil som svoju neprítomnosť včas a vážnymi okolnosťami, súd na návrh žalobcu rozhodol o žalobe rozsudkom pre zmeškanie, ktorým žalobe vyhovel. 
Týmto podávam návrh na zrušenie rozsudku pre zmeškanie vydaného Okresným súdom Žiar nad Hronom, číslo konania 1Cb/100/2022-38 dňa 27. augusta 2022, a to z dôvodu, že dňa 26. augusta 2022 som bol v dôsledku dopravnej nehody, ktorá sa stala v Žiari nad Hronom na ulici Horehronskej o 22:30 hod., hospitalizovaný v Nemocnici s Poliklinikou v Žiari nad Hronom, pričom som bol prepustený až dňa 30. augusta 2022. Pojednávania súdu som sa mienil zúčastniť a z vyššie uvedeného dôvodu som sa nemohol z neúčasti na pojednávaní ani ospravedlniť. 
Dôkaz:
–	Policajná správa o dopravnej nehode
–	Správa ošetrujúceho lekára
–	Prepúšťacia správa
Vzhľadom k tomu, že som z ospravedlniteľného dôvodu zmeškal pojednávanie vo veci, na ktorom bol vyhlásený rozsudok pre zmeškanie, navrhujem, aby súd uznesením takto 
rozhodol:
Súd zrušuje rozsudok pre zmeškanie vydaný Okresným súdom Žiar nad Hronom, číslo konania 1Cb/100/2022-38 dňa 27. augusta 2022. 
Imrich Nešťastný, žalovaný
Poznámky
Civilný sporový poriadok zakotvuje osobitný spôsob ochrany žalovaného proti rozsudku pre zmeškanie vo forme návrhu na jeho zrušenie. Nemožno totiž vylúčiť, že na strane žalovaného môže dôjsť pred pojednávaním k neočakávanej udalosti objektívneho charakteru, alebo k okolnosti spôsobenej samotným žalovaným, resp. inak zavinenej, v dôsledku ktorej zmešká nariadené pojednávanie, resp. ktoré mu zabránia, aby včas ospravedlnil svoju neúčasť na pojednávaní.
Účelom tejto zákonnej úpravy je teda zabezpečiť žalovanému súdnu ochranu aj v prípade, ak sa z ospravedlniteľného dôvodu neustanoví na pojednávanie, na ktorom súd rozhodol rozsudkom pre zmeškanie.
V konaní o návrhu na zrušenie rozsudku pre zmeškanie sa súd nezaoberá tým, či boli splnené zákonné predpoklady pre vydanie rozsudku pre zmeškanie, ale je oprávnený posúdiť len to, či okolnosti uvádzané a preukázané žalovaným, možno považovať za ospravedlniteľný dôvod neprítomnosti žalovaného na pojednávaní. Vychádzajúc z účelu a povahy tohto procesného inštitútu možno vyvodiť, že ospravedlniteľným dôvodom sú len také okolnosti, ktoré na strane žalovaného nastali neočakávane (neboli mu vopred známe), boli príčinou, že sa nemohol na pojednávanie dostaviť, prípadne svoju neúčasť vopred riadne ospravedlniť a ktoré za danej situácie možno považovať za dôvod ospravedlňujúci zmeškanie konania. Za ospravedlniteľný dôvod nie je možné považovať okolnosť, ktorá žalovanému bola vopred známa, hoci mu objektívne znemožňovala účasť na pojednávaní (napríklad dlhodobá práca v zahraničí), ak žiadne objektívne okolnosti nebránili tomu, aby svoju neúčasť na pojednávaní včas ospravedlnil. (Uznesenie Najvyššieho súdu SR z 30. 6. 2010, sp. zn. 4 Cdo 184/2009).